„Nu putem să ne permitem ca această situație de criză să dureze prea mult. Deaceea perioada de suspans, pe care cineva și-o dorește, eu nu vreau să fie prelungită. Am constat că Guvernul este demis, în această situație, președintele țării trebuie să înceapă procesul. Socialiștii au declarat că sunt gata să susțină o candidatură propusă de mine. Vedem ce vor face ceilalți deputați.

Ion Chicu are la dispoziție 15 zile pentru a forma lista de miniștri și programul de guvernare”, a declarat Dodon.

Igor Dodon a dat citire decretului privind demisia Guvernului, după care a dat numire decretului de desemnarea lui Ion Chicu în calitate de candidat la funcția de prim-ministru.

UNIMEDIA amintește că ieri, Guvernul Sandu a căzut, cu votul a 63 de deputați PSRM și PD. Executivul a fost demis prin moțiune de cenzură. Iar astăzi dimineață, Igor Dodon a avut consultări cu fiecare dintre fracțiunile parlamentare.

Reprezentanții PSRM au declarat că sunt gata să formeze o nouă majoritate parlamentară cu ACUM, dacă blocul va susține un nou premier și o nouă componență a Guvernului. Pe de altă parte, Blocul ACUM a reiterat că o vede doar pe Maia Sandu în funcția de premier și nu va accepta nicio altă componență a Executivului. Mai mult, Alexandru Slusari a spus că „factorul destabilizator” al coaliției cu PSRM este Igor Dodon și o soluție ar fi demisia acestuia. Fracțiunea PDM a spus că nu este gata de coaliție parlamentară, dar vor examina posibilitatea votării unui Guvern minoritar. Iar fracțiunea ȘOR a anunțat că optează pentru alegeri anticipate și se va abține de la votul pentru un Guvern minoritar.

Totodată, liderul fracțiunii PAS, Igor Grosu, a declarat că Igor Dodon a programat demult demiterea actualului Guvern, iar în locul Maiei Sandu urmează să fie înaintat fostul ministru al Finanțelor, Ion Chicu. „Îl va îmbrăca într-o figură de tehnocrat, o să îl fardeze și o să spună că nu e din PD și nici din PSRM, dar să nu mergem prea departe”, a precizat Grosu. Drept răspuns, Ion Chicu nu a negat faptul că ar putea fi un eventual candidat la funcția de prim-ministru, adăugând că „o să vadă cum vor evolua lucrurile”.